Italiano: # L’Anonimo genovese (XIII sec.)

Colui che chiamiamo il «Dante» dei genovesi e che, a quanto ne sappiamo, è il fondatore della nostra letteratura, ci viene incontro per primo senza avere un nome e lo diciamo «l’Anonimo genovese». Vi fu chi, cercando nei suoi testi, pensò si chiamasse Luchetto, e chi Simone, ma prove sicure non ce ne sono. Forse è meglio così; l’Anonimo non è la voce di un singolo, ma di tutta una città e di un’epoca, quando le virtù civiche contavano più dell’iniziativa di una sola persona. Con lui, siamo ancora ai tempi in cui un poeta poteva incarnare tutta una nazione, senza troppo sforzo; dopo, verranno quelli che rimpiangono «i vecchi tempi». Sempre dopo, quelli che si guardano l’ombelico, e pensano che deve interessare a tutti. Dopo ancora, la ribellione e la bestemmia, l’amore che fa impazzire e la mancanza di significato nella vita. Ma con l’Anonimo siamo ancora agli albori, a un padre che ci dice: «Tu uomo che vai per la tua strada / sano e giovane, fresco e forte / non andare per vie storte / come nave senza guida», a un tale che si entusiasma per le vittorie in guerra del suo popolo, unito nel suo sentire, nelle sue passioni, nella sua concezione del mondo. E sente che Dio è dalla sua parte perché è dalla parte del giusto; prima della battaglia di Curzola, i Veneziani hanno rifiutato tutte le proposte di pace, ma «dove per la ragione non c’è posto, / come hanno scritto i dottori della chiesa / l’uomo può, per difendere il suo diritto, / mettere in gioco le armi». Ma quando i nemici saranno battuti, «il nobile cuore dei genovesi» ne avrà pietà e ne libererà più di quattrocento. E «poiché Dio aveva previsto / che i loro cuori erano avvelenati / e quelli dei genovesi umili / ci diede la vittoria.»

L’Anonimo fu un poeta profondamente religioso, dalla visione del mondo moderatamente moralista ed ispirata ad una assoluta fiducia nella giustizia divina.

La profonda ispirazione religiosa dell’Anònimo conferisce a certi suoi versi una grande intensità drammatica. Qui la Madonna narra ad un interlocutore le diverse fasi della Passione di Cristo.

L’Anonimo è anche e soprattutto un poeta civile, che sull’orgoglio di essere genovese riesce a creare una vera e propria epica, sonora e potente, come si può constatare dalle sue poesie storiche: tutto un inno al coraggio dei liguri e alla loro pietas, grazie alla quale avranno la meglio sui loro nemici. Nelle vittorie di Laiazzo (1294) e di Curzola (1298) ottenute contro i Veneziani, il poeta vede la mano di Dio, che sostiene l’armata genovese, perchè formata da uomini virtuosi e guidata da ammiragli saggi e pii contro un nemico colpevole di innumerevoli nefandezze. L’arcaica vigoria della lingua dona una indefinibile suggestione a questi versi, ma li rende anche di difficile lettura per i genovesi di oggi.

Anche il «Dante dei genovesi», pur essendo un guelfo osservante, scrive, come il Dante italiano, una poesia in favore della venuta di Enrico VII di Lussemburgo in Italia, e anche lui spera che l’Imperatore sia in grado di fare rigare diritto le fazioni nemiche, che si combattevano fra loro, così che possa riportare la pace, la serenità e il timore di Dio su di un territorio desolato e sconvolto, come quello che era divenuto «lo giardin de lo Imperio» a quei tempi. L’Anonimo si serve di una lunga metafora marinaresca per tratteggiare la situazione disperata dell’Italia di allora e la paragona ai pericoli e alle difficoltà, che i marinai genovesi devono affrontare continuamente per la loro sopravvivenza; ottiene in tal modo un notevole effetto poetico. Riportiamo la prima parte del significativo testo, che è anche servito come base per una bella canzone di Roberta Alloisio, nel suo albo _Janua_.

Ligure: # L’Anònimo zeneise (sec. XIII)

Quello che ciammemmo o «Dante» di zeneixi, e che, pe quante ne semmo, o l’é o fondatô da nòstra lettiatua, o ne vëgne incontra pe-o primmo sensa aveighe un nomme e ghe dimmo «l’Anònimo zeneise». Gh’é stæto chi, con çercâ tramezo i seu scriti, o l’à dito ch’o s’acciammava Luchetto, e chi Scimon, ma de preuve segue no ghe n’é. Podama l’é megio coscì; l’Anònimo o no l’é a voxe de un scingolo, ma de tutta unna çittæ e de unn’epoca, quande e virtù çiviche contavan ciù che l’iniçiativa de unna persoña sola. Con lê, semmo ancon a-i tempi che un poeta o poeiva incarnâ tutta unna naçion, sensa guæi giamminâ; dòppo, vegnià quelli che rincianze «i tempi de unna vòtta». Sempre dòppo: quelli che s’ammia l’ombrissallo, e pensan ch’o deve inteessâ à tutti. Dòppo: a rebellion e a giastemma, l’amô ch’o fa immattî e a farta de scignificato inta vitta. Ma con l’Anònimo semmo ancon à l’arbô, à un poæ ch’o ne dixe: «Ti, òmmo che ti væ pe-a teu stradda, / san e zoeno, fresco e fòrte, / no stâ à anâ pe stradde stòrte, / comme nave sensa guidda», à un ch’o s’invexenda pe-e vittöie in guæra do seu pòpolo, unio into seu sentî, inte seu pascioin, inta seu conçeçion do mondo. E o sente che o Segnô o l’é da-a seu perché o l’é da-a parte do giusto; avanti da battaggia de Curzoa, i Veneçien an refuou tutte e propòste de paxe, ma «donde pe-a raxon no gh’é pòsto, / comme i dottoî da gexa an scrito, / l’òmmo o peu, pe defende o seu drito, / mette in zeugo e arme». Ma quande i nemixi saian battui, «lo nobel cor de li zenoeixi», o nobile cheu di zeneixi, o l’avià pietæ e o ne libeià ciù de quattroçento. E «perché Dê o l’aiva previsto / che i seu cheu ean inveninæ / e quelli di zeneixi moderæ / o n’à dæto a vittöia».

L’Anònimo o l’ea un poeta fondamente religioso, con unna vixon do mondo moderatamente moralista e inspiâ à unna assolua confiansa inta giustiçia diviña.

A fonda inspiaçion religiosa de l’Anònimo a dà de vòtte a-i seu versci unna grande intenscitæ dramatica. Chì coscì a Madònna a conta à un interlocutô e varie fase da Pascion do Segnô.

L’Anònimo o l’é ascì e sorvetutto un poeta çivile, che in sce l’orgheuggio d’ëse zeneise o l’arriësce à creâ unna vea e pròpia epica, sonöa e potente, comme se peu constatâ da-e seu poexie istòriche: tutto un inno à l’ardimento di liguri e a-a seu pietas, apreuvo a-a quæ avian a megio in scî seu nemixi. Inte vittöie de Laiasso (1294) e de Cursoa (1298), stæte ottegnue contra i veneçien, o poeta o ghe vedde a man do Segnô, ch’o sostëgne l’armâ zeneise, stante ch’a l’é formâ da di òmmi virtoxi e a l’é ghiâ da di armiraggi säi e pioxi, contra un nemigo corpeive de iniquitæ sensa numeo. L’arcaico vigô da lengua o dà unna indefinia suggestion à sti versci, ma o î rende ascì de grammo leze pe-i zeneixi da giornâ d’ancheu.

Anche o «Dante di zeneixi», con tutto ch’o l’é un guerfo osservante, o scrive, comme o Dante italian, unna poexia in favô da vegnua do Enrico VII in Italia, e lê ascì o spera che l’Impeou o segge in condiçion de mette à cadello e façioin nemighe, che se davan battaggia fra de lô, tanto ch’o pòsse portâ torna a paxe, a serenitæ e o timô do Segnô in sce un territöio desandiou e desquernou, comme quello ch’o l’ea vegnuo à ëse «lo giardin de lo Imperio» à quelli tempi. L’Anònimo o se serve de unna longa metafora mainaesca pe trattezzâ a scituaçion despeâ de l’Italia d’alantô e o â someggia a-i peighi e a-e difficortæ, che i mainæ zeneixi devan affrontâ à tutt’oe pe-a seu sorvevivensa; o l’ottëgne de coscì un grande effetto poetico. Reportemmo a primma parte do scignificativo testo, ch’o l’é ascì servio comme base pe unna bella canson da Roberta Alloisio, into seu albo _Janua_.